Title: ประกาศกระทรวงมหาดไทย เรื่อง เปลี่ยนแปลงฐานะเทศบาลตำบลควนลัง อำเภอหาดใหญ่ จังหวัดสงขลา เป็นเทศบาลเมืองควนลัง

ประกาศกระทรวงมหาดไทย

ประกาศกระทรวงมหาดไทย
เรื่อง
เปลี่ยนแปลงฐานะเทศบาลตำบลควนลัง อำเภอหาดใหญ่ จังหวัดสงขลา
เป็นเทศบาลเมืองควนลัง

โดยที่เทศบาลตำบลควนลัง อำเภอหาดใหญ่ จังหวัดสงขลา
มีราษฎรตั้งแต่หนึ่งหมื่นคนขึ้นไปทั้งมีรายได้พอควรแก่การที่จะปฏิบัติหน้าที่อันต้องทำตามที่กำหนดไว้ในพระราชบัญญัติเทศบาล
พ.ศ. ๒๔๙๖ มีความประสงค์ที่จะเปลี่ยนแปลงฐานะเป็นเทศบาลเมือง และกระทรวงมหาดไทยพิจารณาแล้วเห็นว่า
เทศบาลตำบลควนลัง อำเภอหาดใหญ่ จังหวัดสงขลา เข้าเงื่อนไขหลักเกณฑ์ตามมาตรา ๑๐
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่
๑๒)พ.ศ. ๒๕๔๖ สมควรให้เปลี่ยนแปลงฐานะเป็นเทศบาลเมืองตามความประสงค์

อาศัยอำนาจตามความในมาตรา ๑๓ แห่งพระราชบัญญัติเทศบาล
พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๒) พ.ศ. ๒๕๔๖ รัฐมนตรีว่าการกระทรวงมหาดไทยจึงประกาศเปลี่ยนแปลงฐานะเทศบาลตำบลควนลัง
อำเภอหาดใหญ่ จังหวัดสงขลา เป็นเทศบาลเมืองควนลัง

ให้เทศบาลตำบลที่ได้เปลี่ยนแปลงฐานะเป็นเทศบาลเมืองตามประกาศนี้มีแนวเขตตามพระราชกฤษฎีกาจัดตั้งเทศบาลตำบลควนลัง
อำเภอหาดใหญ่ จังหวัดสงขลา พ.ศ. ๒๕๔๖ และให้พ้นสภาพแห่งการเป็นเทศบาลตำบลนับแต่วันที่ได้ถูกเปลี่ยนแปลงฐานะเป็นเทศบาลเมืองเป็นต้นไป
บรรดาทรัพย์สิน หนี้ สิทธิ และสิทธิเรียกร้องของเทศบาลตำบลให้โอนไปเป็นของเทศบาลเมืองที่เปลี่ยนแปลงฐานะ
ในขณะเดียวกันนั้น และบรรดาเทศบัญญัติที่ได้ใช้บังคับอยู่ก่อนแล้วคงให้ใช้บังคับต่อไป

ทั้งนี้ ตั้งแต่วันที่ ๑๓ กันยายน ๒๕๕๐ เป็นต้นไป[๑]

ประกาศ
ณ วันที่ ๑๕ มิถุนายน พ.ศ. ๒๕๕๐
พลตำรวจโท
ธีรวุฒิ บุตรศรีภูมิ
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย

วัชศักดิ์/ผู้จัดทำ
๖
สิงหาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๘๔ ง/หน้า ๓๒/๑๓ กรกฎาคม ๒๕๕๐